DA Den Europæiske Unions Tidende C 66/24

Tolvte situationsrapport om gennemførelsen af EU-strategien for bekæmpelse af ulovlig ophobning af og handel med SALW samt ammunition hertil (2011/II)

2012/C 66/04

I. INDLEDNING

Tolvte situationsrapport om gennemførelsen af SALW-strategien omfatter EU's aktiviteter i andet halvår af 2011. Rapporten er udarbejdet af EU-Udenrigstjenestens afdeling for ikke-spredning og nedrustning i samarbejde med andre relevante tjenestegrene i EU-Udenrigstjenesten og Europa-Kommissionen. I rapporteringsperioden arbejdede EU videre med at fremme spørgsmålet om håndvåben og lette våben (SALW) i alle multilaterale fora og i sin politiske dialog med tredjelande som led i de relevante internationale instrumenter såsom FN's handlingsprogram vedrørende forebyggelse, bekæmpelse og udryddelse af ulovlig handel med SALW. I de forløbne seks måneder har EU fortsat gennemførelsen af flere projekter vedrørende forebyggelse af ulovlig handel med og voldsom ophobning af SALW og påbegyndt udarbejdelsen af nye initiativer, som skal videreudvikles i løbet af de kommende måneder.

II. GENNEMFØRELSE AF HANDLINGSPLANEN I EU's SALW-STRATEGI

II.1. Reel multilateralisme for at udvikle universelle, regionale og nationale mekanismer til imødegåelse af levering og destabiliserende spredning af SALW og ammunition hertil

a) Gennemførelse af FN's 2001-handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben

EU fortsatte sin støtte til gennemførelsen af FN's handlingsprogram vedrørende forebyggelse, bekæmpelse og udryddelse af ulovlig handel med håndvåben og lette våben (UNPoA). Alle EU-medlemsstaterne sponsorerede og støttede FN's Generalforsamlings resolution om ulovlig handel med håndvåben og lette våben i alle dens aspekter, der fastlægger rammen for den kommende revisionskonference om FN's handlingsprogram (den 27. august-7. september 2012).

I oktober og december 2011 deltog EU i uformelle konsultationer til forberedelse af revisionskonferencen om gennemførelse af UNPoA. Den designerede formand for den forberedende komité for revisionskonferencen (den 19.-23. marts 2012) fremlagde sine forslag med henblik på udarbejdelsen af dagsordenen for revisionskonferencen og forelagde otte emner som en mulig indholdsmæssig dagsorden for revisionskonferencen. EU begyndte at koordinere sin holdning til disse spørgsmål med henblik på næste runde af uformelle konsultationer i januar 2012 og mødet i den forberedende komité.

I juli 2011 vedtog EU en ny rådsafgørelse til støtte for FN's Kontor for Nedrustningsanliggenders indsats med henblik på gennemførelse af UNPoA, og projektet startede formelt i december 2011. Rådsafgørelsen tager sigte på at fremme den regionale gennemførelse af UNPoA, det internationale mærknings- og sporingsinstrument (ITI) og FN's tekniske retningslinjer for forvaltning af ammunitionslagre og omfatter bl.a. følgende aktiviteter:

— regionale kurser til uddannelse af undervisere vedrørende ITI for lande i Vestafrika og etablering af mærkningsfaciliteter og -ekspertise i lande i regionen, der mangler dette

— støtte til færdiggørelsen og gennemførelsen af FN's tekniske retningslinjer for forvaltning af ammunitionslagre, navnlig i De Store Søers Område og i Latinamerika

— regionale seminarer med henblik på at fremme gennemførelsen af UNPoA på regionalt plan.

b) Traktat om våbenhandel (ATT)

EU tillagde fortsat ATT-processen høj prioritet og deltog aktivt i fjerde møde i den forberedende komité vedrørende ATT (den 11.-15. juli 2011 i New York), der var kendetegnet ved et stort engagement fra de fleste FN-medlemsstaters side og ved substantielle drøftelser om gennemførelsesmekanismen og slutbestemmelserne i en ATT. Alle EU-medlemsstaterne stemte for FN's Generalforsamlings beslutning om traktaten om våbenhandel, der forlængede varigheden af sidste møde i den forberedende komité til fem dage den 13.-17. februar 2012 og gav komitéen mandat til at afslutte drøftelserne om substansspørgsmål og træffe afgørelse om alle relevante procedurespørgsmål.

EU fortsatte med at koordinere sin forhandlingsposition med henblik på det sidste møde i den forberedende komité i februar 2012 og FN's konference i juli 2012. Der blev ført konsultationer med tredjelande for at søge bred støtte til en ATT.

Gennemførelsen af Rådets afgørelse 2010/336/FUSP om fremme af processen hen imod en traktat om våbenhandel mellem tredjelande fortsatte også i anden halvdel af 2011. Gennemførelsen af Rådets afgørelse er blevet overladt til FN's Institut for Nedrustningsforskning. Der blev i tilknytning til mødet i den forberedende ATT-komité i juli 2011 og mødet i UNGA's 1. Komité i oktober 2011 afholdt to parallelle arrangementer med fremlæggelse af de indledende resultater af de første fire outreacharrangementer, der var blevet tilrettelagt inden for rammerne af Rådets afgørelse. Som led i gennemførelsen af rådsafgørelsen blev der hos flere forskningsinstitutter bestilt en række forskningspapirer om gennemsigtighed, anvendelsesområdet for en ATT, inddragelse af ammunition og overført teknologi.

c) Gennemførelse af UNTOC-protokollen om bekæmpelse af ulovlig fremstilling af og handel med skydevåben

Efter nogen forsinkelse er gennemførelsen af et nyt projekt via stabilitetsinstrumentet gået i gang. Projektet går ud på at forebygge og bekæmpe grænseoverskridende ulovlig handel med skydevåben ved at fremme ratifikationen og gennemførelsen af protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil, til De Forenede Nationers konvention om bekæmpelse af grænseoverskridende organiseret kriminalitet. Projektet omfatter også kapacitetsopbygningsaktiviteter til støtte for retshåndhævelsesmyndigheder og civilsamfundsorganisationer i Latinamerika, Caribien og Vestafrika. Projektet gennemføres af FN's Kontor for Bekæmpelse af Narkotika og Kriminalitet (UNODC).

EU yder også inden for rammerne af stabilitetsinstrumentet finansiel bistand til Interpol til udvikling af en database med henblik på indsamling af data om forsvundne/stjålne våben. Databasen skal etablere et værktøj for sporing af ulovlige våben og våbenstrømme via Interpol I24/7-systemet.

Den indledende lancering har fokus på samme regioner som UNODC-projektet og tager sigte på at forbedre den regionale og tværregionale udveksling af informationer samt synergier inden for kapacitetsopbygning. Det langsigtede mål er at forbinde alle 188 Interpolmedlemsstater.

d) Eksportkontrol

Inden for rammerne af Rådets afgørelse 2009/1012/FUSP om støtte til EU's aktiviteter til fremme af EU's fælles holdning 2008/944/FUSP vedrørende kontrol med eksport af konventionelle våben blev der afholdt et regionalt seminar den 22.-23. november 2011 i Kiev for at fremme kontrollen med våbeneksport blandt landene i Østeuropa og Sydkaukasus (Armenien, Aserbajdsjan, Hviderusland, Georgien, Moldova og Ukraine). Som led i de studiebesøg i EU for nationale eksportkontrolembedsmænd fra EU-kandidatlandene, der er omhandlet i Rådets afgørelse, blev der organiseret studiebesøg i oktober 2011 i Portugal for eksportkontrolembedsmænd fra Montenegro og Den tidligere Juguslaviske Republik Makedonien og i november 2011 i Polen for eksportkontrolembedsmænd fra Kroatien, Montenegro og Den Tidligere Jugoslaviske Republik Makedonien.

e) Ulovlig handel med SALW ad luftvejen

Inden for rammerne af Rådets afgørelse 2010/765/FUSP om EU's indsats for bekæmpelse af ulovlig handel med SALW ad luftvejen, der har til formål at forbedre de redskaber og teknikker, der er til rådighed for internationale og nationale aktører til effektivt at undersøge og indkredse mistænkelige luftfartøjer, der formodes at være involveret i ulovlig handel med SALW, fortsatte Det Internationale Fredsforskningsinstitut i Stockholm (SIPRI) gennemførelsen af projektet. Software og databaser er færdige, og der er blevet udarbejdet et trusselsbillede af selskaber og luftfartøjer, der har været involveret i destabiliserende overførsler af SALW og militærudstyr ad luftvejen i de sidste 20 måneder. Første ekspertseminar holdes i marts 2012 i Kiev.

II.2. SALW som led i politisk dialog med tredjelande og regionale organisationer samt SALW-klausuler

a) SALW var på dagsordenen for en række af EU's regelmæssige politiske dialoger med tredjelande og i samarbejdet med regionale organisationer. Især spørgsmålet om den omfattende spredning af SALW i Libyen, herunder MANPADS, blev drøftet på en række møder på forskellige niveauer både internt og med repræsentanter fra USA, og EU ser i øjeblikket på forskellige muligheder for at støtte igangværende bestræbelser i den forbindelse.

b) I overensstemmelse med Rådets konklusioner om medtagelse af et SALW-element i aftaler mellem EU og tredjelande, der blev vedtaget i december 2008, bliver der i øjeblikket ført forhandlinger med Australien, Aserbajdsjan, Canada, Malaysia og Mercosur om medtagelse af sådanne elementer i deres respektive aftaler med EU.

II.3. Specifik EU-projektbistand til tredjelande og regionale organisationer

a) Det vestlige Balkan

I. EU fortsatte med at støtte afmilitariseringsbestræbelserne på SALW-området, navnlig ved gennemførelse af Rådets afgørelse 2010/179/FUSP til støtte for SEESAC's aktiviteter på det vestlige Balkan, der blev vedtaget i marts 2010. Der fandt flere aktiviteter sted vedrørende bedre lagerforvaltning samt mærkning og sporing af SALW og destruktion af overskud i Bosnien-Hercegovina, Kroatien, Den Tidligere Jugoslaviske Republik Makedonien, Montenegro og Serbien. I Montenegro blev et ammunitionslager renoveret og overdraget til Forsvarsministeriet. I Kroatien blev der installeret et sikkerheds- og overvågningssystem på Indenrigsministeriets centrale våben- og ammunitionslager. Derudover fortsatte SEESAC og Republikken Kroatiens Indenrigsministerium med at gennemføre en indsamlingskampagne for ulovlige våben i borgernes besiddelse. Med hensyn til mærkning og sporing af SALW førte aktiviteterne til udarbejdelsen og gennemførelsen af et elektronisk våbenregistreringssystem for hele Montenegro, mens et sådant system blev opgraderet i Den tidligere Jugoslaviske Republik Makedonien. Endelig blev der afholdt et regionalt uddannelseskursus for lageroperatører i Sarajevo med ca. 60 deltagere; det varede tre uger og dækkede alle aspekter ved SALW og forvaltning af ammunitionslagre.

II. Gennem stabilitetsinstrumentet fortsatte EU også med at støtte et program for kontrol med håndvåben i Bosnien-Hercegovina under UNDP med det formål at mindske sikkerhedsrisiciene som følge af store mængder ammunition og eksplosive stoffer, der er forældede og ustabile, og give institutionel støtte til det nationale kontrolprogram for håndvåben. Aktionen blev forlænget med yderligere seks måneder i juni 2011, bl.a. for at øge den nationale kapacitet til forvaltning af og kontrol med SALW, samtidig med at den grænseoverskridende transport af farligt gods blev styrket i overensstemmelse med EU-kravene.

b) OSCE-regionen

EU fortsatte udarbejdelsen af en ny rådsafgørelse om støtte til aktiviteter med henblik på at mindske risikoen for ulovlig handel med og voldsom ophobning af SALW i OSCE-regionen.. Den nye rådsafgørelse tager bl.a. sigte på opgraderinger af sikkerheden på SALW-oplagrningssteder i Hviderusland og Kirgisistan, destruktion af overskuddet af SALW i disse to lande for at forhindre, at de afledes til ulovlig handel, og indførelse af en applikation til forvaltning af lageropgørelsen for SALW for at forbedre lagringen, registreringen og sporingen af SALW i flere OSCE-stater.

c) Afrika

EU fortsatte gennemførelsen af projekter med henblik på at øge det regionale samarbejde på SALW-området i de regionale økonomiske fællesskaber i Afrika, navnlig Det Økonomiske Fællesskab af Vestafrikanske Stater, Det Østafrikanske Fællesskab og Det Økonomiske Fællesskab af Centralafrikanske Stater.

I. Inden for rammerne af stabilitetsinstrumentet fortsatte EU gennemførelsen af et projekt til støtte for bekæmpelsen af ulovlig ophobning af og handel med skydevåben og ammunition hertil i Afrika gennem det regionale center for håndvåben og lette våben (RECSA), der er beliggende i Nairobi. Projektet tager sigte på at støtte det strategiske Afrika-EU-partnerskab i bekæmpelsen af ulovlig handel med og voldsom ophobning af skydevåben og sprængstoffer. Efter omfattende konsultationer nåede parterne i midten af 2011 til enighed om en række konsoliderede regionale prioriteter for projektet. Det er nu godt i gang og prøver at opfylde hovedsagelig langsigtede behov i forbindelse med en styrkelse af de berørte landes lovgivningsmæssige og institutionelle kapacitet. Der er forberedelser i gang til at udvide projektet for at skabe kontinuitet i det igangværende arbejde og uddybe de grænseoverskridende aspekter af kontrasterende ulovlig handel. Aftalen forventes undertegnet i midten af 2012.

II. EU støtter i øjeblikket Det Økonomiske Fællesskab af Vestafrikanske Stater (Ecowas) gennem teknisk bistand til programmet for kontrol med håndvåben (Ecosap), der er et led i et samarbejde mellem agenturer i Elfenbenskysten, Mali, Guinea og Sierra Leone.

III. EU fortsatte med at støtte Det Økonomiske Fællesskab af Centralafrikanske Stater (ECCAS) gennem teknisk ekspertise til udvikling af ECCAS' freds- og sikkerhedskapacitet, herunder på SALW-området.

IV. Under programmet til forebyggelse, styring og løsning af konflikter (CPMR) fortsatte gennemførelsen af SALW-programmet til støtte for Det Østafrikanske Fællesskab (ØAF) ved hjælp af gennemførelse af aktiviteter med henblik på styrkelse af den regionale kapacitet til at forebygge ulovlig handel med og spredning af våben i det østlige og sydlige Afrika. Projektet støttede processen med henblik på godkendelse af ØAF's SALW-politik og ØAF's freds- og sikkerhedsprotokol samtidig med et engagement sammen AU og FN i forskellige processer såsom udarbejdelse og færdiggørelse af Den Afrikanske Unions strategi vedrørende håndvåben og lette våben (AU SALW), der blev drøftet på et AU-ekspertmøde den 26. september 2011 i Togo og i den afrikanske freds- og sikkerhedsarkitektur (APSA). Strategien forventes vedtaget i januar 2012.

d) Mellemamerika

EU fortsatte gennemførelsen af et projekt, der finansieres via stabilitetsinstrumentet og forvaltes af det mellemamerikanske program for kontrol med håndvåben og lette våben (CASAC), til støtte for bekæmpelsen af ulovlig handel med skydevåben og ammunition i Mellemamerika og nabolandene, herunder den caribiske region. EU-projektets bidrag til CASAC-initiativet har haft en positiv indvirkning på etableringen af grundlaget for en regional struktur og en langsigtet strategi til bekæmpelse af ulovlig våbenhandel i Mellemamerika, både på nationalt og regionalt niveau. EU forlængede støtten til projektet indtil slutningen af 2011 og forbereder for øjeblikket foranstaltninger til opfølgning af dette initiativ (CASAC II), idet institutionaliseringsprocessen stadig behøver yderligere støtte.